Ushtria egjiptiane po përforcon pozicionet në rrugët e Kajros dhe të qyteteve të tjera
Mijëra njerëz morën pjesë përsëri dje në demonstrata, duke bërë thirrje për dorëheqjen e Presidentit Hosni Mubarak
Ushtria egjiptiane po përforcon pozicionet në rrugët e Kajros dhe të qyteteve të tjera, ndërsa vazhdojnë protestat antiqeveritare. Mijëra njerëz morën pjesë në demonstratat e djeshme, duke bërë thirrje për dorëheqjen e Presidentit Hosni Mubarak. Ndërkohë, qytetarët po armatosen për të mbrojtur veten, familjet dhe pronat e tyre nga plaçkitjet. Ushtria egjiptiane po dislokon mjete të reja në qiellin e Kajros. Avionët luftarakë dhe helikopterët po qarkullojnë përmbi protestuesit e ndodhur në rrugë në një demonstrim të forcës që duket se deri tani ka zvogëluar madhësinë e protestave. Në qendrën e kryeqytetit dhe të qyteteve të tjera, ushtria po përforcon pozicionet me më shumë tanke dhe postblloqe betoni. Përgjatë tyre, protestuesit ndalojnë për të kryer lutjet e fundit të ditës para se t’u kthehen sërish demonstratave. Shumë protestues vazhdojnë të sfidojnë ndalim-qarkullimin e orës 4 të pasdites, duke mos pranuar të heqin dorë nga protestat deri sa të largohet Presidenti Mubarak. Për ata që nuk ndodhen në rrugë duke protestuar, nata ndjell frikë nëpër lagjet periferike të Kajros. Ndërsa policia nuk duket asgjëkundi, grupe të armatosura me shkopinj, thika e madje edhe armë zjarri po bëjnë roje për t’u mbrojtur nga plaçkitësit. Është njoftuar se janë plaçkitur disa shtëpi të shtrenjta dhe banorët janë sulmuar e madje edhe vrarë. Shumë banorë thonë se kanë parë policë që s’ishin në uniformë tek drejtonin plaçkitësit. Njerëzit ndihen të çliruar kur nis dita. Ky është pronari i një dyqani të telefonave celularë që u plaçkit gjatë natës. Emërimi nga Hosni Mubaraku i një nënpresidenti dhe kabineti të ri nuk ka paqësuar ata që duan që vetë presidenti të largohet. Analisti politik Said Sadek është autor i njohur i një blogu. Por si shumë egjiptianëve të tjerë, shërbimi i Internetit është ndërprerë nga qeveria. Ai thotë se nuk beson që presidenti mund ta mbajë postin. Zoti Sadek thotë se Egjiptit i duhet një qeveri kalimtare për të udhëhequr vendin drejt zgjedhjeve plotësisht demokratike. Dëshira e tij jehon në rrugët e qyteteve në mbarë Egjiptin. Protestuesit duan ndryshimin e regjimit. Shumica e egjiptianëve vetëm duan që të jenë të sigurt në shtëpitë e tyre.